Bok-mooipraatjies het opgedroogHier gaan ons al weer. Dis nou nie na die televisieprogram waarna verwys word nie, maar na die soveelste keer dat ŉ Springbokspan voor ŉ kruispad staan om veggees te toon, om op te staan en voort te veg – en om die letsels van voorverlede week se vernederende nederlaag van 57-0 teen die All Blacks te probeer afskud. Springbokrugby is soos ŉ mallemeule, dán is dit op en dán is dit af. Dink maar terug aan 1964/’65 se spanne wat agt uit tien toetse verloor het; of aan die Bokke wat in 2002 met 3-53 teen Engeland vermorsel is, wat in 2006 met 49-0 deur die Wallabies in die skande gesteek is, die eerste keer ooit deur Japan, Italië en Argentinië geklop is; en wat die All Blacks nog net twee keer sedert 2010 in 16 toetse kon klop en die laaste drie toetse met 0-57, 15-57 en 13-41 verloor het. Daardie vroeëre spanne het opgestaan. Vreemd soos dit mag klink, maar die Bokke het alles op die tafel om ŉ feesmaal van die Wallabies in Saterdag se toets in die Rugbykampioenskap te maak. Vorige Wallaby-spanne, wat in 1991 en 1999 die Wêreldbeker gewen het en in die eindstryde van 2003 en 2015 verloor het, het al in Suid-Afrika teen die Bokke kleigetrap. Wedstrydwenners soos David Campese, Joe Roff, Tim Horan, Stephen Larkham, George Gregan, John Eales en David Pocock het teen die Bokke gesukkel. Kan ŉ mens die huidige Wallaby-span met spelers soos Reece Hodge, Jack Dempsey en Izack Rodda met die grotes vergelyk? Afgesien van Israel Folau, Kurtley Beale, Will Genia en Michael Hooper, hoeveel Wallabies sal ŉ gekombineerde Bok-Aussie-span haal? Die Wallabies het ook laas in 2011 in Suid-Afrika gewen en het hul laaste vier wedstryde in Suid-Afrika verloor. Rugby in Australië is ŉ warboel en die vertoning van hul Superrugbyspanne gaan gaandeweg agteruit. Ek wil dus my kop ŉ blok sit: die Bokke het meer as genoeg skietgoed om die Wallabies te klop. Van die krake is toegemessel. Ross Cronje se insluiting op skrumskakel sal ŉ groot verskil maak, ook aan Elton Jantjies. Die vertoning van die Bok-senterpaar van Jan Serfontein en Jesse Kriel boesem vertroue in en die agterste driehoek kan nie weer so sukkel soos teen die All Blacks nie. Vurige voorspelers soos Malcolm Marx, Eben Etzebeth en Francois Louw behoort die kitaar te slaan en die bank kan ŉ impak maak. Kom ons kyk na die Bokke se vertonings in Bloemfontein teen die Wallabies: vier toetse sedert 1933 gespeel, twee gewen en twee verloor. Dis dalk nie die bondgenoot waarop daar gehoop is nie, maar daar is nie meer ŉ uitdraaipad nie. Stel sake teen die Wallabies reg. Verskonings en mooipraatjies het lankal opgedroog. Spanne – Suid-Afrika 15 Andries Coetzee, 14 Dillyn Leyds, 13 Jesse Kriel, 12 Jan Serfontein, 11 Courtnall Skosan, 10 Elton Jantjies, 9 Ross Cronje, 8 Uzair Cassiem, 7 Francois Louw, 6 Siya Kolisi, 5 Francois Mostert, 4 Eben Etzebeth (kaptein), 3 Ruan Dreyer, 2 Malcolm Marx, 1 Tendai Mtawarira. Bank: 16 Chiliboy Ralepelle, 17 Steven Kitshoff, 18 Trevor Nyakane, 19 Pieter-Steph du Toit, 20 Jean-Luc du Preez, 21 Rudy Paige, 22 Handré Pollard, 23 Damian de Allende. Australië 15 Israel Folau, 14 Marika Koroibete, 13 Tevita Kuridrani, 12 Kurtley Beale, 11 Reece Hodge, 10 Bernard Foley, 9 Will Genia, 8 Sean McMahon, 7 Michael Hooper (kaptein), 6 Jack Dempsey, 5 Adam Coleman, 4 Izack Rodda, 3 Sekope Kepu, 2 Tatafu Polota-Nau, 1 Scott Sio. Bank: 16 Stephen Moore, 17 Tom Robertson, 18 Allan Alaalatoa, 19 Rob Simmons, 20 Lukhan Tui, 21 Ned Hanigan, 22 Nick Phipps, 23 Samu Kerevi, 24 Henry Speight. Skeidsregter: Ben O’Keefe (Nieu-Seeland). Assistent-skeidsregters: Jérôme Garcès (France), Shuhei Kubo (Japan). Televisieskeidsregter: Rowan Kitt (Engeland). Verwagte weer: Mooiweer, maar met ŉ kans vir reën. Afskop: 17:05